তথ্যবিবরণী নম্বর : ৩৪৯২

**প্রতিহিংসার রাজনীতি করে বিএনপি**

 **---তথ্যমন্ত্রী**

ঢাকা, ২৯ ভাদ্র (১৩ সেপ্টেম্বর) :

 তথ্যমন্ত্রী ড. হাছান মাহ্‌মুদ বলেছেন, ‘আওয়ামী লীগ নয়, প্রতিহিংসার রাজনীতি করে বিএনপি।’

 আজ রাজধানীর বঙ্গবন্ধু এভিনিউতে ঢাকা মহানগর আওয়ামী লীগ দক্ষিণের কার্যালয়ে গণতন্ত্রের মানসপুত্র হোসেন শহীদ সোহরাওয়ার্দীর ১২৭তম জন্মবার্ষিকী উপলক্ষে বঙ্গবন্ধু সাংস্কৃতিক জোট আয়োজিত গণতন্ত্রের মানসকন্যা জননেত্রী শেখ হাসিনা শীর্ষক আলোচনা সভায় রাজনীতি প্রসঙ্গে তিনি একথা বলেন।

 মন্ত্রী বলেন, ‘বিএনপি ক্ষমতায় থাকতে রাষ্ট্রীয় পৃষ্ঠপোষকতায় প্রকাশ্য দিবালোকে তৎকালীন বিরোধী দল আওয়ামী লীগ কার্যালয়ের সামনে জনসভায় গ্রেনেড হামলায় আইভি রহমানসহ ২৪ জন নেতাকর্মী নিহত হন। বিএনপি কখনো গ্রেনেড হামলার শিকার হয়নি।’

 ইতিহাসের দিকে তাকিয়ে ড. হাছান আরো বলেন, ‘শাহ এএমএস কিবরিয়া, আহসান উল্লাহ মাস্টারের মতো সাবেক মন্ত্রী বা এমপিকেও বিএনপির সময় প্রকাশ্যে খুন করা হয়েছে। পেট্রোলবোমা ছুঁড়ে হাজার মানুষকে আগুনে পুড়িয়ে দেয়ার নির্দেশ কারা দিয়েছিল, সে তথ্যপ্রমাণ সরকারের কাছে আছে। সে তথ্যপ্রমাণের ভিত্তিতে দ্রুত ব্যবস্থা নিলে টেলিভিশনের সামনে যারা গলাবাজি করেন, তাদের জেলেই থাকতে হতো।'

 ‘প্রতিহিংসার রাজনীতি করলে প্রধানমন্ত্রী শেখ হাসিনা জাতির পিতা বঙ্গবন্ধু হত্যার বিচার দ্রুততার সাথে কোনো বিশেষ কোর্টে করতে চাইতেন কিন্তু তিনি তা করেননি, সাধারণ কোর্টে যেভাবে মামলা পরিচালনা হয়, সেভাবেই করা হয়েছে’, বলেন তথ্যমন্ত্রী।

 ড. হাছান এ সময় হোসেন শহীদ সোহরাওয়ার্দীর জন্মবার্ষিকী উপলক্ষে তাঁর প্রতি গভীর শ্রদ্ধা জানিয়ে বলেন, ‘পূর্ব পাকিস্তান আওয়ামী লীগের প্রতিষ্ঠাতা হোসেন শহীদ সোহরাওয়ার্দীর হাতেই জাতির পিতা বঙ্গবন্ধু শেখ মুজিবুর রহমানের রাজনৈতিক দীক্ষা।’

 বঙ্গবন্ধু সাংস্কৃতিক জোটের কেন্দ্রীয় সভাপতি সারাহ বেগম কবরীর সভাপতিত্বে সভায় আওয়ামী লীগের উপপ্রচার ও প্রকাশনা সম্পাদক আমিনুল ইসলাম আমিন, ঢাকা মহানগর আওয়ামী লীগ দক্ষিণের সাধারণ সম্পাদক শাহে আলম মুরাদ, যুবলীগের সাংগঠনিক সম্পাদক বদিউল আলম বদি, বঙ্গবন্ধু সাংস্কৃতিক জোটের সাধারণ সম্পাদক অরুণ সরকার রানা, স্বাধীন বাংলা বেতার কেন্দ্রের কণ্ঠশিল্পী রফিকুল আলম এবং অভিনেত্রী অরুনা বিশ্বাস বক্তব্য রাখেন।

#

আকরাম/মাহমুদ/মোশারফ/আব্বাস/২০১৯/২০০১ ঘণ্টা

তথ্যবিবরণী নম্বর : ৩৪৯১

**ইতিহাস বিকৃতকারীরা হারিয়ে গেছে**

 **-- নৌপরিবহন প্রতিমন্ত্রী**

বিরল (দিনাজপুর) ২৯ ভাদ্র (১৩ সেপ্টেম্বর) :

নৌপরিবহন প্রতিমন্ত্রী খালিদ মাহ্মুদ চৌধুরী বলেছেন, দেশে মুক্তিযুদ্ধের চেতনা প্রতিষ্ঠিত হওয়ায় ইতিহাস বিকৃতকারীরা হারিয়ে গেছে। তরুণদের সঠিক ইতিহাস জানার পরামর্শ দিয়ে তিনি বলেন, যারা পঁচাত্তরের ইতিহাস বিকৃত করেছিল তারা টিকে নেই। অন্যদিকে সমগ্র বিশ্ব আজ বঙ্গবন্ধুকে অনুসরণ করছে। এটাই ইতিহাসের শিক্ষা।

প্রতিমন্ত্রী আজ দিনাজপুরের বিরল সরকারি পাইলট মডেল হাই স্কুল মাঠে জাতির পিতা বঙ্গবন্ধু শেখ মুজিবুর রহমান গোল্ডকাপ ফুটবল (বালক অনূর্ধ্ব-১৭) টুর্নামেন্টের উপজেলা পর্যায়ের ফাইনাল খেলার পুরস্কার বিতরণ অনুষ্ঠানে এসব কথা বলেন।

নতুন প্রজন্মকে খেলাধুলায় উদ্বুদ্ধ হওয়ার আহ্বান জানিয়ে প্রতিমন্ত্রী বলেন, আজকের তরুণরাই ভবিষ্যতে বাংলাদেশের হাল ধরবে। তাই ক্রীড়াঙ্গন ও সাংস্কৃতিক অঙ্গন-সহ সকল ক্ষেত্রে তরুণদের এগিয়ে আসতে হবে।

টুর্নামেন্টে ৪নং শহরগ্রাম ইউনিয়নকে ১-০ গোলে হারিয়ে চ্যাম্পিয়ন হয়েছে ১০ নং রাণীপুকুর ইউনিয়ন। বৃষ্টিস্নাত বিকেলে কয়েক হাজার লোক খেলা উপভোগ করে। পরে প্রতিমন্ত্রী খেলোয়াড়দের হাতে পুরস্কার তুলে দেন।

উপজেলা নির্বাহী কর্মকর্তা এ বি এম রওশন কবিরের সভাপতিত্বে পুরস্কার বিতরণ অনুষ্ঠানে উপস্থিত ছিলেন বিরল উপজেলা আওয়ামী লীগের সাধারণ সম্পদক ও উপজেলা চেয়ারম্যান মোস্তাফিজুর রহমান বাবু, বিরল পৌর সভার মেয়র সবুজার সিদ্দিক সাগর, উপজেলা ক্রীড়া সংস্থার সাধারণ সম্পাদক আব্দুল মালেক, বোচাগঞ্জ উপজেলা আওয়ামী লীগের সাধারণ সম্পাদক আফছার আলী এবং সাবেক মুক্তিযোদ্ধা কমান্ডার আবুল কাশেম অরু।

#

জাহাঙ্গীর/মাহমুদ/মোশারফ/সেলিম/২০১৯/১৯৪০ ঘণ্টা

তথ্যবিবরণী নম্বর : ৩৪৯০

কিশোরগঞ্জে মতবিনিময় সভায় জনপ্রশাসন প্রতিমন্ত্রী

জনমুখী প্রশাসন গড়ে তুলতে হবে

কিশোরগঞ্জ, ২৯ ভাদ্র (১৩ সেপ্টেম্বর) :

জনপ্রশাসন প্রতিমন্ত্রী ফরহাদ হোসেন জনমুখী প্রশাসন গড়ে তুলতে সরকারি কর্মকর্তা-কর্মচারীদের প্রতি আহ্বান জানিয়েছেন।

আজ কিশোরগঞ্জে কালেক্টরেট ৩য় শ্রেণি কর্মচারী ক্লাব ও বাংলাদেশ কালেক্টরেট সহকারী সমিতি (বাকাসস), কিশোরগঞ্জ জেলা শাখা আয়োজিত মতবিনিময় সভায় প্রধান অতিথির বক্তৃতাকালে প্রতিমন্ত্রী এ আহ্বান জানান।

প্রতিমন্ত্রী বলেন, সরকার জনমুখী জনপ্রশাসন গড়ে তোলার অঙ্গীকার ব্যক্ত করেছে। এ অঙ্গীকার বাস্তবায়নে সরকারি কর্মচারীদের দায়িত্ব অনেক। তাই সকল স্তরের কর্মচারীকে এ লক্ষ্য বাস্তবায়নে আন্তরিকতার সাথে কাজ করতে হবে।

কিশোরগঞ্জের জেলা প্রশাসক মোঃ সারওয়ার মুর্শেদ চৌধুরী অনুষ্ঠানে সভাপতিত্ব করেন।

অনুষ্ঠান শেষে প্রতিমন্ত্রী কিশোরগঞ্জ জেলা প্রশাসকের সম্মেলন কক্ষে জেলা পর্যায়ের কর্মকর্তা, সুশীল সমাজ ও কালেক্টরেটের কর্মকর্তা-কর্মচারীদের সাথে মতবিনিময় সভায় অংশ নেন। এ সময় তিনি কিশোরগঞ্জ অঞ্চলের অর্থনৈতিক উন্নয়নের গতিকে আরো বেগবান করতে সকলকে একযোগে কাজ করার আহ্বান জানান।

এছাড়াও তিনি কিশোরগঞ্জ সদর উপজেলার যশোদল ইউনিয়নে ‘যার জমি আছে ঘর নেই, তার নিজ জমিতে গৃহ নির্মাণ’ প্রকল্পের উপকারভোগীদের মাঝে ঘরের চাবি হস্তান্তর অনুষ্ঠানে প্রধান অতিথি হিসেবে উপস্থিত ছিলেন। জেলা প্রশাসকের সভাপতিত্বে এ অনুষ্ঠানে বিশেষ অতিথি হিসেবে উপস্থিত ছিলেন কিশোরগঞ্জ -১ আসনের সংসদ সদস্য ডা. সৈয়দা জাকিয়া নূর লিপি।

#

শিবলী/মাহমুদ/মোশারফ/সেলিম/২০১৯/১৯০০ ঘণ্টা

তথ্যবিবরণী নম্বর : ৩৪৮৯

**নিরাপদ অভিবাসনের লক্ষ্য পূরণই সরকারের অঙ্গীকার**

 **-- প্রবাসী কল্যাণ মন্ত্রী**

হবিগঞ্জ, ২৯ ভাদ্র (১৩ সেপ্টেম্বর) :

 প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ বলেছেন, নিরাপদ, নিয়মিত, সুশৃঙ্খল, দায়িত্বশীল অভিবাসনের লক্ষ্য পূরণই সরকারের অঙ্গীকার। এ বিষয়ে ইতোমধ্যে সরকার অনেকগুলো উদ্যোগ গ্রহণ করেছে। তিনি আরো বলেন, সুষ্ঠু শ্রম অভিবাসনের চ্যালেঞ্জ মোকাবেলায় সবাইকে এক হয়ে কাজ করতে হবে। তা না হলে উন্নয়ন লক্ষ্যমাত্রা ব্যাহত হতে পারে।

 আজ সকালে হবিগঞ্জের ‘দ্য প্যালেস’ হোটেলে ÔStrategic Consultation on Migration Management in Bangladesh : Ministry of Expatriates' Welfare and Overseas Employment and International Organization and MigrationÕ শীর্ষক এক আলোচনা সভায় প্রধান অতিথির বক্তৃতায় মন্ত্রী এসব কথা বলেন।

 আলোচনা অনুষ্ঠানে আরো বক্তব্য রাখেন প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব রৌনক জাহান, জনশক্তি কর্মসংস্থান ও প্রশিক্ষণ ব্যুরোর মহাপরিচালক মোঃ সেলিম রেজা, মন্ত্রণালয়ের অতিরিক্ত সচিব ড. আহমেদ মুনিরুছ সালেহীন, যুগ্মসচিব নাসরীন জাহান, আইওএম বাংলাদেশের চিফ অভ্ মিশন গিওর্গি গিগারিও এবং আইওএম বাংলাদেশ এর হেড অভ্ মাইগ্রেশন এন্ড ডেভেলপমেন্ট প্রাভিনা গুরুং।

#

রাশেদুজ্জামান/মাহমুদ/মোশারফ/সেলিম/২০১৯/১৭৪০ ঘণ্টা

Handout Number : 3488

**Foreign Minister invites more investment from Germany and France**

Dhaka, 13 September :

 Foreign Minister Dr. A. K. Abdul Momen has invited German and French companies to invest more in Bangladesh, particularly in Special Economic Zones (SEZs) and High-tech Parks being developed by the Government, taking advantage of the country’s strategic location, demographic dividend, special incentive package for foreign direct investment (FDI) and a huge domestic market. Apart from RMG sector, Foreign Minister particularly highlighted ICT and agro-based industries as potential sectors for further investment and trade.

 Dr. Momen said this when a cross-sectoral delegation from German Asia-Pacific Business Association (OAV), headed by Peter Clasen, Managing Partner, WILHEM G. CLASEN GmbH & Co.KG called on him in the afternoon yesterday. OAV, with around 500 member companies, is a renowned German Platform for exchanging knowledge and experience across different industries and offer members, operating in or in cooperation with Asia, practical and comprehensive services. Earlier in the day, the new French Ambassador to Bangladesh Jean-Marin SCHUH paid a courtesy call on the Foreign Minister at his office.

 In both the meetings, Foreign Minister Momen highlighted Bangladesh’s tremendous socio-economic developments, particularly during the last one decade in light of Prime Minister Sheikh Hasina’s Vision 2021 and Vision 2041 that envisages the transformation of Bangladesh into Sonar Bangla or Golden Bengal as dreamt by Father of the Nation Bangabandhu Sheikh Mujibur Rahman.

 The Bangladesh Foreign Minister expressed his deep appreciation for German technology and asked for greater cooperation in knowledge, innovation and technology transfer. He also highlighted Bangladesh’s E-passport project being implemented in cooperation with German company Veridos GmbH and a Joint Development Agreement in the power generation and distribution sector in Bangladesh initiated with Siemens AG. German Ambassador to Bangladesh Peter Fahrenholtz was also present in the meeting.

 During the meeting with the French Ambassador, Dr. Momen expressed satisfaction over the excellent bilateral relations between the two countries and touched upon various bilateral trade and investment issues, including the Bangabandhu Satellite which was built by French company Thales Alenia Space.

 Foreign Minister Momen is stated to visit France and Germany next month where he would, among others, meet his counterparts and business leaders. In France, he will attend an Economic Forum to be organized by the French Senate.

#

Tohidul/Mahmud/Mosharaf/Abbas/2019/1752 Hours

তথ্যবিবরণী নম্বর : ৩৪৮৭

সংবাদ সম্মেলনে প্রতিমন্ত্রী পলক

**১৪ অক্টোবর শুরু হচ্ছে ‘ডিজিটাল ডিভাইস এন্ড ইনোভেশন এক্সপো’**

ঢাকা, ২৯ ভাদ্র (১৩ সেপ্টেম্বর) :

‘মেড ইন বাংলাদেশ’-এ স্লোগান নিয়ে দেশে প্রথমবারের মতো অনুষ্ঠিত হতে যাচ্ছে সর্ববৃহৎ তথ্যপ্রযুক্তি প্রদর্শনী ‘ডিজিটাল ডিভাইস এন্ড ইনোভেশন এক্সপো ২০১৯’। রাজধানীর বঙ্গবন্ধ্ ুআন্তর্জাতিক সম্মেলন কেন্দ্রে আগামী ১৪ অক্টোবর থেকে তিন দিনব্যাপী এই প্রদর্শনী যৌথভাবে আয়োজন করবে আইসিটি বিভাগ, বাংলাদেশ হাই-টেক পার্ক কর্তৃপক্ষ, আইডিয়া প্রকল্প এবং বাংলাদেশ কম্পিউটার সমিতি (বিসিএস)। প্রধানমন্ত্রীর আইসিটি বিষয়ক উপদেষ্টা সজীব ওয়াজেদ প্রধান অতিথি হিসেবে এই প্রদর্শনীর উদ্বোধন করবেন।

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক আজ রাজধানীর কাওরান বাজারে এক সংবাদ সম্মেলনে এসব তথ্য জানান।

এ সময় অন্যান্যের মধ্যে বাংলাদেশ হাই-টেক পার্ক কর্তৃপক্ষের ব্যবস্থাপনা পরিচালক হোসনে আরা বেগম, বাংলাদেশ কম্পিউটার কাউন্সিলের নির্বাহী পরিচালক পার্থপ্রতিম দেব এবং আইডিয়া প্রকল্পের পরিচালক সৈয়দ মজিবুল হক বক্তব্য রাখেন। প্রদর্শনীর পরিকল্পনা সম্পর্কে সম্যক ধারণা দেন বিসিএস সভাপতি মোঃ শাহিদ-উল-মুনীর।

প্রতিমন্ত্রী বলেন, এই প্রদর্শনীতে শিক্ষার্থীদের উদ্ভাবনকে গুরুত্ব দেয়া হবে। পাশাপাশি যেসব দেশীয় প্রতিষ্ঠান প্রযুক্তি পণ্য উৎপাদন করছে, তাদের জন্য থাকবে আলাদা জোন। এক্সপোতে শিক্ষার্থীদের প্রযুক্তি জ্ঞানকে বাড়িয়ে নেয়ার জন্য নানা সেমিনারের আয়োজন করা হবে। থাকবে নিত্যনতুন প্রযুক্তির সঙ্গে পরিচিত হওয়ার সুযোগ। ‘মেড ইন বাংলাদেশ’ স্লোগানে এবারের প্রদর্শনীতে দেশীয় প্রযুক্তিতে তৈরি পণ্য প্রদর্শন করা হবে। তিন দিনব্যাপী এই মেলা সকাল ১০টা থেকে রাত ৮টা পর্যন্ত সকলের জন্য উন্মুক্ত থাকবে। বিনামূল্যে এই প্রদর্শনীতে প্রবেশের সুযোগ থাকলেও অনলাইনে নিবন্ধন বা স্পট রেজিস্ট্রেশন করে প্রবেশ করতে হবে।

প্রতিমন্ত্রী জানান, এবারের মেলায় বিভিন্ন দেশ থেকে তথ্যপ্রযুক্তি ব্যবসায়ী, প্রতিনিধি এবং স্পিকাররা অংশ নেবেন। পৃথিবীর নামকরা প্রযুক্তি প্রতিষ্ঠানের সঙ্গে বিভিন্ন দেশীয় প্রতিষ্ঠানের বিটুবি অনুষ্ঠিত হবে। এতে দেশের প্রযুক্তি খাতের সম্ভাবনা আরো বাড়বে। সারা দেশ থেকে শিক্ষার্থীদের সেরা উদ্ভাবনগুলো এখানে প্রদর্শন করা হবে। আগামী বছর নাগাদ সরকার দেশের ১০০ স্টার্টআপ বা উদ্যোগকে বড় আকারে কার্যক্রম শুরু করতে তহবিল দেবে উল্লেখ করে তিনি বলেন, দেশের স্টার্টআপ সংস্কৃতিকে এগিয়ে নিতেই এ উদ্যোগ নেয়া হচ্ছে।

#

শহিদুল/মাহমুদ/মোশারফ/সেলিম/২০১৯/১৭২০ ঘণ্টা

তথ্যবিবরণী নম্বর : ৩৪৮৬

**এশিয়ান আরচারিতে সোনা জেতায় রোমান সানাকে যুব ও ক্রীড়া প্রতিমন্ত্রীর অভিনন্দন**

ঢাকা, ২৯ ভাদ্র (১৩ সেপ্টেম্বর) :

এশিয়ান কাপ আরচারির র‌্যাংকিং টুর্নামেন্ট (স্টেজ-৩)-এ চীনের জিয়াং শিকে ৭-৩ সেট পয়েন্টে হারিয়ে স্বর্ণপদক জেতায় আরচার রোমান সানাকে যুব ও ক্রীড়া প্রতিমন্ত্রী মোঃ জাহিদ আহসান রাসেল শুভেচ্ছা ও অভিনন্দন জানিয়েছেন।

যুব ও ক্রীড়া প্রতিমন্ত্রী এক অভিনন্দন বার্তায় বলেন, ‘রোমান সানার এ অর্জনে আমি আনন্দিত ও গর্বিত। ভবিষ্যতেও রোমান সানা সাফল্য অব্যাহত রেখে দেশের জন্য সম্মান ও গৌরব বয়ে আনবে বলে আমি আশা রাখি। আমি তার সার্বিক সাফল্য কামনা করছি।’

#

আরিফ/মাহমুদ/মোশারফ/সেলিম/২০১৯/১৭০০ ঘণ্টা

তথ্যবিবরণী নম্বর : ৩৪৮৫

**সমুদ্র বন্দরের** **জন্য তিন নম্বর স্থানীয় সতর্ক সংকেত বহাল**

ঢাকা, ২৯ ভাদ্র (১৩ সেপ্টেম্বর) :

 উত্তর বঙ্গোপসাগর এলাকায় বায়ুচাপের তারতম্যের আধিক্যের কারণে বাংলাদেশের উপকূলীয় এলাকা, উত্তর বঙ্গোপসাগর এবং সমুদ্র বন্দরসমূহের ওপর দিয়ে ঝড়ো হাওয়া বয়ে যেতে পারে। চট্টগ্রাম, কক্সবাজার, মংলা ও পায়রা সমুদ্র বন্দরসমূহকে তিন নম্বর স্থানীয় সতর্ক সংকেত দেখাতে বলা হয়েছে। উত্তর বঙ্গোপসাগরে অবস্থানরত মাছ ধরার নৌকা ও ট্রলারসমূহকে পরবর্তী নির্দেশ না দেয়া পর্যন্ত উপকূলের কাছাকাছি এসে সাবধানে চলাচল করতে বলা হয়েছে।

 ন্যাশনাল ডিজাস্টার রেসপন্স কো-অর্ডিনেশন সেন্টার থেকে পাওয়া আজ দুপুর ২ টার প্রতিবেদনে এসব তথ্য পাওয়া গেছে।

 আবহাওয়ার পূর্বাভাস অনুযায়ী আজ রাত ১টা পর্যন্ত রংপুর**,** দিনাজপুর,ঢাকা , ফরিদপুর, মাদারীপুর, যশোর, কুষ্টিয়া, খুলনা**,** বরিশাল, পটুয়াখালি, নোয়াখালি, কুমিল্লা, চট্টগ্রাম, কক্সবাজার এবং সিলেট অঞ্চলসমূহের ওপর দিয়ে দক্ষিণ ও দক্ষিণ-পূর্ব দিক থেকে ঘণ্টায় ৪৫-৬০ কি.মি. বেগে বৃষ্টি ও বজ্রবৃষ্টিসহ অস্থায়ীভাবে দমকা অথবা ঝড়ো হাওয়া বয়ে যেতে পারে। এসব এলাকার নদী বন্দরসমূহকে ১ নম্বর সতর্ক সংকেত দেখাতে বলা হয়েছে।

 আজ সন্ধ্যা ৬টা থেকে পরবর্তী ২৪ ঘণ্টার পূর্বাভাসে বলা হয়েছে রংপুর**,** খুলনা**,** বরিশাল ওচট্টগ্রাম  বিভাগের অধিকাংশ জায়গায় এবং ঢাকা, ময়মনসিংহ ও সিলেট বিভাগের অনেক জায়গায় এবং রাজশাহী ও খুলনা বিভাগের কিছু কিছু জায়গায় অস্থায়ী দমকা হাওয়া-সহ হালকা থেকে মাঝারি ধরনের বৃষ্টি অথবা বজ্রসহ বৃষ্টি হতে পারে। সেই সাথে দেশের কোথাও কোথাও মাঝারি ধরনের ভারী থেকে অতি ভারী বর্ষণ হতে পারে।

#

কাদের/মাহমুদ/মোশারফ/আব্বাস/২০১৯/১৭১৭ ঘণ্টা

তথ্যবিবরণী নম্বর : ৩৪৮৪

**ডেঙ্গুর প্রকোপ কমছে**

ঢাকা, ২৯ ভাদ্র (১৩ সেপ্টেম্বর) :

 স্বাস্থ্য অধিদপ্তরের হেলথ ইমার্জেন্সি অপারেশন সেন্টার ও কন্ট্রোল রুমের তথ্য অনুযায়ী গত ২৪ ঘণ্টায় সারা দেশে নতুন ৬৭৩ জন ডেঙ্গু রোগী হাসপাতালে ভর্তি হয়েছেন। সেপ্টেম্বর মাসের শুরু থেকেই হাসপাতালগুলোতে নতুন ডেঙ্গুরোগী ভর্তির সংখ্যা লক্ষ্যণীয়ভাবে কমে এসেছে। গত ২৪ ঘণ্টায় নতুন আক্রান্ত ডেঙ্গুর রোগীর সংখ্যা ১০ শতাংশ কমেছে।

 প্রতিবেদনের তথ্য অনুযায়ী গত জানুয়ারি থেকে আজ পর্যন্ত ডেঙ্গু রোগের চিকিৎসা শেষে ছাড়পত্র নিয়ে চলে গেছেন ৭৬ হাজার ৯৩৭ জন। ছাড়পত্র প্রাপ্ত রোগীর সংখ্যা ৯৬ শতাংশ। বর্তমানে সারা দেশের হাসপাতালগুলোতে ডেঙ্গুরোগে আক্রান্ত ভর্তিকৃত রোগী আছেন ২ হাজার ৯০০ জন। এ যাবত ৬০ জনের মৃত্যু ডেঙ্গুজনিত বলে নিশ্চিত করা হয়েছে।

#

স্বাস্থ্য অধিদপ্তর/মাহমুদ/মোশারফ/আব্বাস/২০১৯/১৭০৫ ঘণ্টা